钦定古今图书集成/明伦汇编/官常典/第667卷 > 张茂直
## 钦定古今图书集成/明伦汇编/官常典/第667卷 > 张茂直

按《宋史》本传：“茂直，字林宗，兖州瑕丘人。励志于学。开
宝中，州将器其为人，首荐之，且给钱五万以助其装。
二年，登进士第，解褐海州推官，进司农寺丞，通判泰
州。为转运使韦务昇诬奏，徙监梓州富国监。代还，自
陈得雪，复通判静安军。军不领县，城𬮱之外即深州
之下博，茂直奏割下博隶焉。进秩著作佐郎。扈蒙荐”
其才，改秘书丞。会福州民讼田，命茂直按之，将行，留
不遣。参知政事李至称其端实，命入益王元杰府为
记室参军。王好学，多为诗什，遇茂直甚厚，虽受时果
之赐，亦分饷焉。王尝遣使征诗，茂直援笔而就，甚称
赏之。端拱元年，召对，赐金紫。数日，改度支员外郎，三
迁本曹郎中。真宗居藩时，茂直与朱昂并在诸王府，
每预宴集，屡因酬唱识其名。即位，选用旧臣，得茂直
及昂，与梁周翰、师顽辈相继知制诰。茂直既入西阁，
会元杰生旦，遣持礼币为赐，复至旧府，时人荣之。茂
直淳至寡言，晚年多疾，才思梗涩，不称职，改秘书少监，出知颍州。咸平四年卒，年七十五。子成列。